2009. aasta kergejõustiku maailmameistrivõistlused
XII kergejõustiku maailmameistrivõistlused toimusid 15.–23. augustini 2009 Saksamaal Berliinis. IAAF valis Berliini MM-võistluste korraldajaks 6. detsembril 2004. Teised kandidaadid olid Split Horvaatiast, Valencia Hispaaniast, Brüssel Belgiast, Brisbane Austraaliast, Delhi Indiast, Casablanca Marokost ja Daegu Lõuna-Koreast. Võistlused peeti Olümpiastaadionil, kus toimusid ka 1936. aasta suveolümpiamängud. Aastatel 2000–2004 põhjalikult renoveeritud staadion mahutab 74 228 pealtvaatajat. Maratonid ja käimisvõistlused algasid ja lõppesid Brandenburgi väravate juures. Sportlased olid majutatud kahte hotelli, 950 toaga Hotel Estreli ja 650 toaga Hotel Berlini. Maailmameistrivõistluste ametlik maskott oli Berlino. MM-il jagati välja 47 komplekti medaleid. Maailmameistrivõistlustel osales 2101 sportlast 202 riigist. Suurim võistkond oli USA-l, kust osales 136 sportlast. Enim medaleid võitis USA, kelle sportlased said kokku 22 medalit, millest kuldmedaleid oli 10, hõbedaid 6 ja pronksmedaleid ka 6. 13 medaliga oli teine Jamaica, vastavalt 7, 4 ja 6. Kolmas enim medaleid saanud riik oli küll Venemaa 13 medaliga (4-3-6), kuid siiski jäi ta medalitabelis neljandaks Keenia järel, kes sai kokku 11 medalid (4-5-2), kuid edestas Venemaad enim saadud hõbemedalite arvuga. Lisaks medalitele said kolm paremat sportlast ka rahalised preemiad: esikoht oli väärt 60 000 USA dollarit, teine ja kolmas vastavalt 30 000 ja 20 000 dollarit. Teatevõistluses olid preemiasummad 80 000, 40 000 ja 20 000 USA dollarit. Maailmarekordi püstitamise eest maksti 100 000 dollarit. MM-il uuendati kolmel korral maailmarekordit, millest kaks rekordit läksid jamaicalase Usain Bolti nimele vastavalt 100 ja 200 m jooksus. Kolmas rekord tehti naiste vasaraheites ja selle omanikuks on Poola sportlane Anita Włodarczyk.